钦定古今图书集成/理学汇编/文学典/第053卷 > 刘太真
## 钦定古今图书集成/理学汇编/文学典/第053卷 > 刘太真

按《唐书文艺传》：“刘太真，宣州人。善属文，师兰陵萧颖
士，举高第进士。淮南陈少游表为掌书记。尝以少游
拟桓文，为义士所訾。兴元初，为河东宣慰赈给使，累
迁刑部侍郎。德宗以天下平，贞元四年九月，诏群臣
宴曲江，自为诗，敕宰相择文人赓和。李泌等请群臣
皆和，帝自第之，以太真、李纾等为上，鲍防、于卲等次”
之，张濛等为下。与择者四十一人，惟泌、李晟、马燧三
宰相无所差次。迁礼部，掌贡士，多取大臣贵近子弟，
坐贬信州刺史，卒。

按《旧唐书》本传：“太真涉学，善属文，少师事词人萧颖
士。天宝末，举进士。大历中，为淮南节度使陈少游掌
书记，征拜起居郎，累历台阁。自中书舍人转工部、刑
部二侍郎。性怯懦诡随。及转礼部侍郎，掌贡举，宰执
姻族方镇子弟，先收擢之。又常叙少游勋绩，拟之桓、
文，大招物论。贞元五年，贬信州刺史，到州寻卒。太真”
尤长于诗句，每出一篇，人皆讽诵。德宗文思俊拔，每
有御制，即命朝臣毕和。贞元四年九月，赐宴曲江亭，
帝为《诗序》曰：“朕在位仅将十载，实赖忠贤左右，克致
小康。是以择三令节，锡兹宴赏，俾大夫卿士，得同欢
洽也。夫共其戚者同其休，有其初者贵其终。咨尔群
寮，顷朕不暇，乐而能节，职思其忧，咸若时则，庶乎理
矣。因重阳之会，聊示所怀。早衣对庭燎，躬化勤意诚。
时此万枢暇，适与佳节井。曲池洁寒流，芳菊舒金英。
乾坤爽气澄，台殿秋光清。朝野庆年丰，高会多欢声。
永怀无荒诫，良士同斯情。”因诏曰：“卿等重阳宴会，朕
想欢洽，欣慰良多，情发于中，因制诗序，今赐卿等一
本，可中书门下简定文词士三五十人应制，同用‘清’”
字，明日内于延英门进来。宰臣李泌等虽奉诏简择，
难于取舍，由是百寮皆和。上自考其诗，以太真及李
纾等四人为上等，鲍防、于卲等四人为次等，张濛、殷
亮等二十三人为下等，而李晟、马燧、李泌三宰相之
诗，不加考第。初，朱泚怀光之乱，关辅荐饥，贞元三年
已后，仍岁丰稔，人始复生人之乐。德宗诏曰：“比者卿
士内外，朝夕公务，今方隅无事，蒸民小康，其正月晦
日、三月三日、九月九日三节日，宜任文武百寮择胜
地追赏。每节宰相、常参官共赐钱五百贯文，翰林学
士一百贯文，左右神威、神策等十军各赐五百贯，金
吾英武、威远及诸卫将军共赐二百贯，客《省奏事》共
赐一百贯，委度支每节前五日支付，永为常制。”